**Aprob,**

**Raluca Alexandra PRUNĂ**

**Ministrul Justiţiei**

**REFERAT DE APROBARE**

**Ordinul ministrului justiției pentru aprobarea Normelor privind articolele de curățenie și igienă individuală și colectivă asigurate de către administrația locului de deținere**

În Monitorul Oficial al României, Partea I, nr. 514 din 14.08.2013 a fost publicată Legea nr. 254/2013 privind executarea pedepselor şi a măsurilor privative de libertate dispuse de organele judiciare în cursul procesului penal.

De asemenea, odată cu intrarea în vigoare a Regulamentului de aplicare a Legii nr. 254/2013 privind executarea pedepselor şi a măsurilor privative de libertate dispuse de organele judiciare în cursul procesului penal, aprobat prin Hotărârea Guvernului nr. 157/2016, publicată în Monitorul Oficial, Partea I, nr. 271 din 11 aprilie 2016, având în vedere prevederile art. 111 alin. (8) s-a impus elaborarea unui ordin al ministrului justiției pentru aprobarea normelor privind articolele de curățenie şi igienă individuală şi colectivă asigurate de către administrația locului de deținere.

Proiectul de ordin are ca obiect reglementarea unitară a drepturilor persoanelor private de libertate la articole de curățenie şi igienă individuală şi colectivă.

În acest sens, la nivelul instituției a fost constituită o comisie, aprobată de directorul general al Administrației Naționale a Penitenciarelor, formată din reprezentanți ai direcțiilor economico–administrativă, juridică şi medicală din aparatul central, respectiv reprezentanți ai Penitenciarului București Jilava şi Penitenciarului Spital București Jilava.

Proiectul de ordin a fost elaborat cu consultarea unităților penitenciare cuprinzând şi propunerile acestora.

De asemenea, în temeiul art. 7 din Legea nr.52/2003 privind transparența decizională în administrația publică, proiectul de ordin a fost postat în dezbatere publică pe site-ul Ministerului Justiției.

Față de cele prezentate mai sus, a fost întocmit prezentul proiect de **Ordin al ministrului justiției pentru aprobarea normelor privind articolele de curățenie şi igienă individuală şi colectivă asigurate de către administrația locului de deținere**, pe care vă rugăm să îl aprobați.